แบงก์ชาติอังกฤษหั่นดอกเบี้ยลง 0.25% สู่ระดับต่ำสุดเป็นประวัติการณ์
แบงก์ชาติอังกฤษหั่นดอกเบี้ยลง 0.25% สู่ระดับต่ำสุดเป็นประวัติการณ์
4 ส.ค. 2559

ธนาคารกลางอังกฤษ (BoE) มีมติปรับลดอัตราดอกเบี้ยลง 0.25% สู่ระดับ 0.25% ในการประชุมกำหนดนโยบายการเงินในวันนี้ ซึ่งเป็นระดับต่ำสุดเป็นประวัติการณ์
การปรับลดอัตราดอกเบี้ยของ BoE ในวันนี้ นับเป็นการปรับลดอัตราดอกเบี้ยครั้งแรกในรอบกว่า 7 ปี นับตั้งแต่ที่ BoE ปรับลดอัตราดอกเบี้ยลง 0.50% จากระดับ 1.00% สู่ระดับ 0.50% ในการประชุมเดือนมี.ค.2009          
ขณะเดียวกัน BoE ได้ประกาศฟื้นโครงการซื้อพันธบัตรตามมาตรการผ่อนคลายเชิงปริมาณ (QE) ในวงเงิน 6 หมื่นล้านปอนด์ หลังจากที่ BoE ได้อนุมัติโครงการดังกล่าวในวงเงิน 3.75 แสนล้านปอนด์ในปี 2009 ท่ามกลางวิกฤตการเงินทั่วโลกในขณะนั้น และได้ปิดโครงการลงในปี 2012
BoE สร้างความผิดหวังต่อตลาดในการประชุมรอบที่แล้วในวันที่ 14 ก.ค. ด้วยการประกาศคงอัตราดอกเบี้ยนโยบายที่ระดับ 0.50% ซึ่งสวนทางกับการคาดการณ์ของนักวิเคราะห์ที่ว่าจะมีการปรับลดอัตราดอกเบี้ยลง 0.25%